奉酬于中丞使君郡齋臥病見示一首
作者：皎然
朝代：唐

paragraphs: 宿昔祖師教，了空無不可。
枯槁未死身，理心寄行坐。
仁公施春令，和風來澤我。
生成一草木，大道無負荷。
論入空王室，明月開心胸。
性起妙不染，心行寂無蹤。
若非禪中侶，君爲雷次宗。
比聞朝端名，今貽郡齋作。
真思凝瑤瑟，高情屬雲鶴。
抉得驪龍珠，光彩曜掌握。
若作詩中友，君爲謝康樂。
盤薄西山氣，貯在君子衿。
澄澹秋水影，用爲字人心。
羣物如鳧鷖，遊翺愛清深。
格居第一品，高步凌前躅。
精義究天人，四坐聽不足。
伊昔柳太守，曾賞汀洲蘋。
如何五百年，重見江南春。
公每省往事，詠歌懷昔辰。
以茲得高臥，任物化自淳。
還因訪禪隱，知有雪山人。